**ก.อุตฯ ตั้ง ITC​ 4.0​ จ.สงขลา​ เดินหน้า​ Transform​ SMEs เกษตรแปรรูป​สู่​ 4.0**

จ.สงขลา 26 กันยายน 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติเป็นประธานเปิดศูนย์ปฏิรูปอุตสาหกรรม 4.0 (Industry Transformation Center : ITC) พร้อมชมกระบวนการทำงานของเครื่องจักรและการให้บริการผู้ประกอบการ รวมถึงเยี่ยมชมผลิตภัณฑ์ผู้ประกอบการที่มาขอรับบริการจาก ศูนย์ ITC ณ ศูนย์ส่งเสริมอุตสาหกรรมภาคที่ 11 ต.น้ำน้อย อ.หาดใหญ่​ โดยมี นายณพพงศ์ ธีระวร ที่ปรึกษารัฐมนตรีช่วยว่าการกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นางอนงค์ ไพจิตรประภาพร ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม คณะผู้บริหารกระทรวงอุตสาหกรรมและสื่อมวลชนเข้าร่วมเป็นจำนวนมาก

ศูนย์ ITC 4.0 จังหวัดสงขลา ใช้รูปแบบจากศูนย์ ITC ส่วนกลางมาปรับให้เข้ากับศักยภาพอุตสาหกรรมในพื้นที่ และการพัฒนาเศรษฐกิจ​ของจังหวัดชายแดนภาคใต้ที่มุ่งเน้นการพัฒนาอุตสาหกรรมอาหารและเกษตรแปรรูปให้มีความเข้มแข็งและพัฒนาปรับปรุงผลิตภัณฑ์ให้สอดคล้องกับความต้องการของตลาดในโลกปัจจุบัน รวมถึงเป็นศูนย์ส่งเสริมพัฒนาผู้ประกอบการ SME และ OTOP ให้ก้าวเข้าสู่การเป็น SMEs 4.0 โดยการดำเนินงานของศูนย์ ITC นี้ มีการดำเนินงาน คือ 1) Innovation Zone นำเสนอผลิตภัณฑ์ที่ผ่านการพัฒนาจากโครงการพัฒนาผลิตภัณฑ์ให้สอดคล้องกับความต้องการของตลาด และโครงการเพิ่มศักยภาพและยกระดับเทคโนโลยีอุตสาหกรรมเป้าหมายอาหารแปรรูป เครือข่าย มาตรฐานฮาลาล นอกจากนี้ ยังได้นำเสนอผลิตภัณฑ์ที่ผ่านการพัฒนาจากศูนย์การออกแบบและตรวจสอบผลิตภัณฑ์อุตสาหกรรม​ (สาขาอาหาร) ต้นแบบ สถาบันอาหาร 2) Product Development Zone นำเสนอผลิตภัณฑ์ที่ผ่านการพัฒนาจากโครงการส่งเสริมอุตสาหกรรมบรรจุภัณฑ์และการพิมพ์ และพัฒนารูปแบบบรรจุภัณฑ์ และโครงการเพิ่มผลิตภาพวิสาหกิจขนาดกลางและขนาดย่อมสู่อุตสาหกรรม 4.0 รวมทั้งนำเสนอผลิตภัณฑ์ที่ผ่านการพัฒนาจากหน่วยร่วมบริการต่าง ๆ 3) Big Brother and Networking Zone นอกจากนี้ยังมีหน่วยงานและสถาบันเครือข่ายที่ร่วมให้บริการทั้งภาครัฐ ภาคเอกชน สถาบันการศึกษา อีกทั้งยังมีบริษัทเอกชนที่เข้าร่วมเป็น BIG BROTHERs กับทาง กระทรวงอุตสาหกรรม ได้แก่ บริษัท สมูทแพค จำกัด บริษัท ฟู้ด แมชชิน เนอรี่ จำกัด และบริษัท อินดิโก้ อินเตอร์ มีเดีย จำกัด​ ทำหน้าที่เป็นพี่เลี้ยงให้กับ​ SMEs​ ต่างๆ​ ด้วย ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว